## L’IVASPE impartix un curs al Servici de Bombers Forestals sobre altres tipus d’emergències

*** La formació comprén des d’emergències sísmiques i radiològiques fins a accidents de trànsit, abocaments d’hidrocarburs o actuació en nevades, entre altres matèries**

L’Institut Valencià de Seguretat Pública i Emergències (IVASPE) ha iniciat este dimarts el curs ‘Formació en altres emergències per a bombers forestals’, una activitat que busca instruir este col·lectiu per a actuar davant sismes, nevades, inundacions, incendis urbans, risc radiològic, abocaments d’hidrocarburs o accidents greus de trànsit, entre altres matèries.

L’alumnat d’esta edició del curs, compost per 25 professionals del Servici de Bombers Forestals de la Generalitat, també serà format en el transport de mercaderies perilloses, salvament i desenrunament, cartografia, orientació, senyalització, talls de via de comunicació i suport a les unitats de rescat.

L’objectiu d’esta formació, que també comptarà amb edicions en les províncies d’Alacant i Castelló, és “comptar amb tots els components del Servici de Bombers Forestals de la Generalitat perfectament qualificats i capacitats per al suport a altres bombers o agències davant emergències més enllà dels incendis forestals”, com ha explicat la secretària autonòmica d’Emergències i Interior, Irene Rodríguez.

El curs inclou altres continguts com el control de l’estrés, el suport psicològic, les comunicacions o l’ús de GPS i de noves tecnologies aplicades a la gestió d’emergències.

La formació, impartida per una trentena de docents especialistes, és teoricopràctica i es realitza en les instal·lacions de l’IVASPE i en la cimentera de Buñol, a on es faran les pràctiques, així com en el parc de bombers de Yátova.

Esta acció formativa “ha sigut rebuda per part del col·lectiu amb molta predisposició i interés”, ha assenyalat Rodríguez, ja que “posa el focus en el bomber forestal com a professional multifuncional i polivalent, capaç de respondre davant una àmplia gamma d’escenaris crítics, contribuint no solament a l’extinció d’incendis, sinó també a la protecció de vides humanes i de l’entorn en situacions complexes”.

Fecha: 06/05/2025